Imtella' Jannar 8, 2021 - Aġġornata 8 Ta' Jannar, 2021 10:05am Il-fundatur tal-kumpaniji Tesla u Space X sar l-iktar bniedem sinjur fid-dinja hekk kif il-ġid tiegħu qabeż $185 biljun. Elon Musk tela' fil-quċċata tal-iktar persuni sinjuri hekk kif il-prezz tal-ishma tat-Tesla żdied ilbieraħ. Dan seħħ wara li jum qabel il-prezz tal-kumpanija Tesla, li tipproduċi karozzi elettriċi, tela' għal $700 biljun. Dan ifisser li t-Tesla tiswa iktar mit-Toyota, il-Volkswagen, il-Hyundai, il-GM u l-Ford magħduda f'daqqa. Skont Musk, nofs il-ġid tiegħu huwa intenzjonat li jgħin biex jissolvew problemi fid-dinja, u n-nofs l-ieħor biex tinbena belt fuq Mars li tkun tista' tiggarantixxi l-kontinwazzjoni tal-ispeċi f'każ ta' diżastru fid-dinja. Musk ħa post il-fundatur tal-Amazon Jeff Bezos, li sa mill-2017 kien meqjus l-iktar persuna sinjura fid-dinja.